कुम: सागर

कुमः सागर (वास्तविक नाम सिद्धि सागर प्रजापति; ) एक नेपाली गायक, गीतकार र संगीत निर्माता हुन्, जो परम्परागत नेवार संगीतका तत्वहरूलाई आधुनिक शैलीसँग समायोजन गरेर प्रस्तुत गर्ने गर्छन्। उनले आत्मनिर्भर रूपमा तयार पारिएका गीतहरू र परम्परागत वाद्ययन्त्रहरू प्रयोग गरेर प्रस्तुत गरिने प्रत्यक्ष प्रस्तुतीमार्फत नेपाली संगीत क्षेत्रको ध्यान आकर्षित गरेका छन्। उनी नेपालका युवा पुस्ता माझ अत्यन्त लोकप्रिय छन्।

 प्रारम्भिक जीवन र पृष्ठभूमि 
कुमः सागरको जन्म भक्तपुरमा भएको हो, जुन नेवार सांस्कृतिक सम्पदाले भरिएको शहरका रूपमा चिनिन्छ। उनी बाल्यकालदेखि नै डाफा भजन जस्ता सामुदायिक कार्यक्रमहरूमार्फत परम्परागत नेवार संगीतमा संलग्न थिए। उनले धा, भुश्या, खिङ आदि वाद्ययन्त्रको प्रयोग र भजनको अभ्यास त्यहीँबाट सिकेका हुन्। परिवार तथा समाजबाट सङ्गीतलाई पेशा बनाउने चाहनामा असहमति भए पनि उनले आफ्नो अभ्यासलाई निरन्तरता दिएका थिए।

 संगीत यात्रा 
कुमः सागरले सन् २०२० को कोभिड-१९ लकडाउनको समयमा आफ्नै मोबाइल फोन र आधारभूत सम्पादन सफ्टवेयर प्रयोग गरेर तयार गरेको गीत "बाजेको बाजाङ" बाट आफ्नो व्यावसायिक संगीत यात्रा सुरु गरेका थिए। परम्परागत नेवार धुन र आधुनिक प्रविधिको प्रयोगको कारण उक्त गीतले छुट्टै पहिचान बनाएको थियो।
उनले सन् २०१९ मा द भोइस अफ नेपाल प्रतियोगितामा भाग लिएर राष्ट्रिय स्तरमा आफूलाई चिनाएका थिए, यद्यपि उनी अन्तिम चरणसम्म पुग्न सकेनन्।
 शैली र विषयवस्तु 
कुमः सागरको संगीत शैली परम्परागत लोक संगीत र आधुनिक शैलीको समिश्रणमा आधारित छ। उनका गीतहरूमा सांस्कृतिक पहिचान, दैनन्दिन जीवन र आध्यात्मिकता जस्ता विषयवस्तु पाइन्छन्। उनले प्रयोग गर्ने प्रमुख वाद्ययन्त्रहरूमा धा, भुश्या, खिङ लगायत आधुनिक गिटार र इलेक्ट्रोनिक धुनहरू पनि हुन्छन्।

 प्रस्तुतीहरू र समुह 
कुमः सागरले नेपालभित्र र बाहिर (जस्तै: अष्ट्रेलिया) विभिन्न स्थानहरूमा सांगीतिक कार्यक्रमहरू प्रस्तुत गरिसकेका छन्। उनी हाल "कुमा सागर एण्ड द ख्वप व्याड" नामक सांगीतिक समूहमा सक्रिय रूपमा आबद्ध छन्। उनका प्रस्तुतिहरू दर्शकहरूले सकारात्मक रूपमा लिएका छन्, विशेषतः सांस्कृतिक तथा मौलिक संगीतमा रुचि राख्ने स्रोता माझ। 

सन् २०२५ मा, गायक कुमा सागर र ख्वप ब्यान्डले “हावाको लहर संगै अष्ट्रेलिया टुर” सम्पन्न गर्दै सिड्नीको ऐतिहासिक एनमोर थिएटरमा प्रस्तुति दिने पहिलो नेपाली बन्नुका साथै न्यु साउथ वेल्स सरकारले सञ्चालन गर्ने प्रतिष्ठित आर्ट ग्यालरीमा प्रत्यक्ष रेकर्डिङ गर्ने पहिलो नेपाली गायकको कीर्तिमान राखेका छन्।

 सन्दर्भ सामग्री 

श्रेणी:गायक
श्रेणी:गीतकार
श्रेणी:संगित निर्माता